Rusia rămâne într-o stare de pregătire de luptă şi este pe deplin pregătită pentru un război nuclear, dar nu "se grăbeşte spre el" în prezent, a declarat preşedintele Vladimir Putin, transmite Reuters.
UPDATE 9:05 – Erdogan: Planurile de pace care exclud Rusia nu vor da niciun rezultat
Preşedintele turc Recep Tayyip Erdogan, care spune că îl va primi pe Vladimir Putin la sfârşitul acestei luni, după alegerile prezidenţiale ruse, a părut, marţi, să respingă formula de pace a preşedintelui ucrainean Volodimir Zelenski, declarând că planurile de pace care exclud Rusia nu vor da niciun rezultat, relatează Reuters.
"În timp ce ne exprimăm sprijinul pentru suveranitatea şi integritatea teritorială a Ucrainei, am spus deja că planurile de pace care exclud Rusia nu vor da niciun rezultat", a declarat Erdogan, făcând referire la un summit de pace pentru Ucraina care va avea loc în Elveţia în cursul acestui an şi la care Rusia nu va participa.
Preşedintele turc a mai spus că trebuie evitată orice măsură care ar exacerba războiul din Ucraina şi care ar putea extinde conflictul la NATO, adăugând că îl va primi pe preşedintele rus Vladimir Putin, după alegeri, la sfârşitul acestei luni.
El a făcut aceste declaraţii la un dineu cu ambasadorii străini acreditaţi la Ankara.
Erdogan a mai spus că va continua să lucreze pentru a revigora acordul pentru transportul cerealelor ucrainenen pe Marea Neagră din care Rusia a ieşit anul trecut.
"Lucrăm pentru a restabili siguranţa navigaţiei în Marea Neagră şi pentru a ne asigura că transportul comercial cu cereale se poate face în siguranţă. Credem că trebuie evitaţi paşii care ar exacerba conflictele din regiune, care s-ar extinde şi la NATO", a adăugat el.
UPDATE 7:48 – Dronele ucrainene atacă Rusia pentru a doua noapte consecutiv, potrivit autorităţilor
Ucraina a lansat pentru a doua noapte consecutivă un atac cu drone de amploare asupra mai multor regiuni ruseşti, au declarat miercuri oficiali, peste 30 de drone fiind distruse în aer deasupra regiunii Voronej, transmite Reuters.
"Pericolul unui atac cu drone rămâne în continuare", a declarat Alexander Gusev, guvernatorul regiunii Voronej, care se învecinează cu Ucraina, pe aplicaţia de mesagerie Telegram.
"Peste noapte, peste 30 de drone au fost detectate şi distruse de sistemele de apărare aeriană din regiune", a adăugat el.
UPDATE
Într-un interviu acordat presei de stat, Putin, care a lansat o invazie la scară largă a Ucrainei şi este aproape sigur că va câştiga alegerile prezidenţiale din 15-17 martie, a declarat că Rusia ar fi pregătită să folosească arme nucleare dacă suveranitatea sa ar fi ameninţată.
"Din punct de vedere tehnico-militar, suntem, bineînţeles, pregătiţi", a declarat Putin la televiziunea Rossiya-1 şi la agenţia de ştiri RIA, ca răspuns la o întrebare dacă ţara este într-adevăr pregătită pentru un război nuclear.
El a spus că Statele Unite înţeleg că, dacă vor desfăşura trupe americane pe teritoriul rusesc – sau în Ucraina – Rusia va trata această mişcare ca pe o intervenţie.
"(În Statele Unite) există suficienţi specialişti în domeniul relaţiilor ruso-americane şi în domeniul reţinerii strategice", a declarat Putin.
"Prin urmare, nu cred că aici totul se grăbeşte spre ea (confruntarea nucleară), dar suntem pregătiţi pentru acest lucru", a mai declarat preşedintele rus.
El a reiterat că utilizarea armelor nucleare a fost explicată în doctrina nucleară a Kremlinului, politica sa care stabileşte circumstanţele în care Rusia ar putea folosi armele sale.
"Armele există pentru a le folosi. Avem propriile noastre principii", a spus Putin.
Dacă Statele Unite ar efectua teste nucleare, Rusia ar putea face acelaşi lucru, a adăugat el în interviul de amploare.
"Nu este necesar… încă trebuie să ne gândim la asta, dar nu exclud că putem face acelaşi lucru", a adăugat Putin,
Cu toate acestea, Putin a declarat că Rusia nu s-a confruntat niciodată cu necesitatea de a folosi arme nucleare în Ucraina, unde conflictul face ravagii din februarie 2022.
"De ce avem nevoie să folosim arme de distrugere în masă? Nu a existat niciodată o astfel de nevoie", a mai afirmat preşedintele rus.